“ดาวโจนส์ฟิวเจอร์” พลิกบวกกว่า 300 จุด รับข่าวทหาร “รัสเซีย” ถอนกำลังจาก “ยูเครน”
"ดาวโจนส์ฟิวเจอร์" พลิกบวกกว่า 300 จุด มาที่ 34,794 จุด ขานรับข่าวทหาร “รัสเซีย” บางส่วนถอนกำลังจากชายแดน “ยูเครน” ช่วยลดความตึงเครียดสถานการณ์ระหว่างรัสเซียและชาติตะวันตก
"ดาวโจนส์ฟิวเจอร์" พลิกบวกกว่า 300 จุด มาที่ 34,794 จุด ขานรับข่าวทหาร “รัสเซีย” บางส่วนถอนกำลังจากชายแดน “ยูเครน”
15 ก.พ. 2565

ผู้สื่อข่าวรายงานว่า วันนี้ (15 ก.พ.2565) ดัชนีดาวโจนส์ฟิวเจอร์พลิกปรับตัวขึ้นกว่า 300 จุด หลังมีรายงานว่า ทหารบางส่วนในเขตทหารของรัสเซียที่อยู่ติดกับชายแดนของยูเครนได้เดินทางกลับสู่ฐานทัพ ซึ่งเป็นความเคลื่อนไหวที่อาจช่วยลดความตึงเครียดระหว่างรัสเซียและชาติตะวันตก
โดย ณ เวลา 16.21 น. ตามเวลาไทย ดัชนีดาวโจนส์ฟิวเจอร์บวก 323 จุด หรือ 0.94% สู่ระดับ 34,794 จุด
ทั้งนี้ นายอิกอร์ โคนาเชนคอฟ โฆษกกระทรวงกลาโหมของรัสเซีย ระบุว่า แม้การซ้อมรบขนาดใหญ่ทั่วประเทศยังคงดำเนินต่อไป แต่ทหารบางหน่วยในค่ายทหารทางภาคใต้และตะวันตกเสร็จสิ้นภารกิจซ้อมรบแล้วและเริ่มเคลื่อนพลกลับฐาน ซึ่งเป็นความเคลื่อนไหวที่จะช่วยคลี่คลายความขัดแย้งระหว่างรัสเซียและชาติตะวันตกในประเด็นยูเครนได้